Diari Oficial de la Generalitat Valenciana


Sumari del DOGV 3704, del 08-03-2000 (2000/1712)

ACORD de 27 de gener de 2000, de la Comissió Territorial d'Urbanisme de Castelló, relatiu al pla especial de centre de gestió de fems de ramat porcí al municipi d'Albocàsser.
------------------------------------------------------------------------------------------------------------------------------------------------------------------------------

### Dades del document

Número de DOGV
:   3704

Data del DOGV
:   08-03-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1712


Data del document
:   27-01-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Albocàsser
    * explotació agrària
    * eliminació de residus
    * porcí

ACORD de 27 de gener de 2000, de la Comissió Territorial d'Urbanisme de Castelló, relatiu al pla especial de centre de gestió de fems de ramat porcí al municipi d'Albocàsser. [2000/S1712]
  
Vist l'expedient relatiu al pla especial de centre de gestió de fems de ramat porcí al municipi d'Albocàsser, i de conformitat amb els següents,
  
Antecedents
  
Primer
  
El Ple de la Diputació Provincial de Castelló, en sessió de 15 de setembre de 1999, acordà exposar al públic el pla especial complementari del projecte d'obra pública denominada "Projecte de construcció i explotació de 6 plantes de tractament i 2 centres de gestió dels fems de la ramaderia porcina de Castelló. Planta de tractament d'Albocàsser", projecte elaborat per la societat concessionària del servei administratiu. La informació al públic s'efectuà per mitjà d'anuncis inserits en el periòdic Mediterráneo de 28 de setembre de 1999 i en el Diari Oficial de la Generalitat Valenciana de 30 de setembre de 1999. Transcorregut el període d'informació al públic, durant el qual no es formularen al·legacions, el ple de la Diputació Provincial aprovà provisionalment el pla en sessió de 30 de novembre de 1999, després d'això l'expedient té entrada en el Servei Territorial d'Urbanisme, per a l'aprovació definitiva, el 23 de desembre de 1999. Per mitjà d'escrits de 28 de desembre 1999 es sol·licità un informe de la Direcció Territorial de Medi Ambient i s'oferí el tràmit d'audiència a l'Ajuntament d'Albocàsser.
  
Segon
  
El pla especial està format de memòria i plans.
  
Tercer
  
L'objecte del projecte és servir de documentació complementària, a efectes urbanístics, del "Projecte de construcció i explotació de 6 plantes de tractament i 2 centres de gestió dels fems de la ramaderia porcina de Castelló. Planta de tractament d'Albocàsser", actuació que es situa en el sòl no urbanitzable d'aquest municipi. En concret, amb el pla es crea la corresponent reserva de sòl, la superfície total del qual és de 2,9 hectàrees. Igualment el pla estableix expressament que amb la reserva de sòl dotacional podran obtenir-se els terrenys per mitjà d'expropiació.
  
Quart
  
El 30 de desembre de 1999 s'emeté un informe per part de la Direcció Territorial de la Conselleria de Medi Ambient.
  
Fonaments de fet
  
Primer
  
L'article 81 de la Llei 6/1994, de 15 de novembre, Reguladora de l'Activitat Urbanística (d'ara en avant LRAU) estableix que la realització material de tota obra pública exigeix verificar-ne la compatibilitat amb l'ordenació urbanística i territorial. El procediment previst en l'article 81 de la LRAU per a efectuar tal verificació està desplegat en els articles 169 a 171 del Reglament de Planejament de la Comunitat Valenciana, aprovat pel Decret 201/1998, de 15 de desembre (d'ara en avant RPCV). Segons tots aquests preceptes, aquesta verificació es porta a terme sotmetent el projecte d'obra als tràmits propis de l'aprovació dels plans especials.
  
En aquest cas, la Diputació Provincial de Castelló necessita portar a terme el "Projecte de construcció i explotació de 6 plantes de tractament i 2 centres de gestió dels fems de la ramaderia porcina de Castelló. Planta de tractament d'Albocàsser", per a la qual cosa ha utilitzat el procediment previst en els esmentats preceptes legals.
  
Segon
  
L'article 37 de la LRAU estableix que els plans especials poden ser promoguts per les distintes administracions públiques quan, per a poder exercir les seues respectives competències sectorials, necessiten establir noves determinacions en l'ordenació urbanística vigent. Segons l'article 149 del RPCV, "els particulars (...) en qualitat de concessionaris de l'administració" poden elaborar aquests plans especials. Alhora, l'article 168.1.b del RPCV estableix que "la convocatòria d'informació al públic i l'aprovació provisional dels plans especials formulats i tramitats per administració no municipal, correspondrà (...) a l'òrgan que disposa la legislació reguladora de l'entitat o organisme promotor del projecte". De conformitat amb aquesta normativa, el Ple de la Diputació Provincial de Castelló és competent per a acordar tant el sotmetiment d'informació al públic com l'aprovació provisional d'aquest projecte d'obra tramitat com a pla especial.
  
La tramitació del projecte ha donat ple compliment al que estableix l'article 38.2.b i c de la LRAU, ja que, d'una banda, el projecte diligenciat ha estat exposat al públic tant en l'ajuntament afectat com en un local de l'administració promotora del pla situat en la capital de la província i, d'una altra, s'ha donat adequada intervenció a l'ajuntament afectat, que ha pogut al·legar tot el ha tingut per convenient, sense que haja posat cap inconvenient i objecció a l'aprovació del pla.
  
Tercer
  
La documentació és correcta, conforme amb el que resulta de l'article 81 de la LRAU i 170.1 del RPCV. En aquest sentit, i conforme amb el que exigeix en aquests preceptes, s'ha completat el document del projecte bàsic de l'obra amb els documents característics del pla especial.
  
En aquest sentit, hem de tenir en compte que l'article 12 de la LRAU estableix, en la lletra e, que una de les escomeses dels plans especials, complementant o fins i tot modificant el planejament general, és el de la creació o ampliació de reserves de sòl dotacional. D'una altra banda, segons l'article 11 de la LRAU, els plans podran preveure reserves de sòl dotacional en sòl no urbanitzable quan siga convenient per al millor servei públic. Per acabar, l'article 58.4 de la LRAU enumera, entre els distints usos previstos dins de les reserves de sòl dotacional públic, el de serveis administratius. De tot això se segueix la possibilitat legal de preveure a través d'un pla especial la creació d'una reserva de sòl dotacional, dins del sòl no urbanitzable, en la qual puga ubicar-se aquest tipus de centre, el qual és enquadrable dins de la categoria dels serveis administratius.
  
Quart
  
El 30 de desembre de 1999 s'emeté un informe per part de la Direcció Territorial de la Conselleria de Medi Ambient. En l'informe s'assenyala literalment el següent:
  
"1. El pla especial presentat té per objecte modificar el planejament urbanístic d'aquest terme municipal amb la finalitat que aquest assumisca el desenvolupament de l'obra pública a desenvolupar i la delimitació d'una zona a l'efecte de legitimar les expropiacions necessàries per a l'execució d'aquesta obra.
  
2. Les parcel·les elegides per a desenvolupar el projecte de referència limiten en la porció sud-est amb el camí ramader núm. 29 denominat Assagador de Catí, amb un ample legal de 10 metres, segons la classificació dels camins ramaders del terme municipal d'Albocàsser aprovades per Ordre de la Conselleria d'Agricultura i Pesca de data 12 de maig de 1988 i publicada en el Diari Oficial de la Generalitat Valenciana de data d'1 de juny de 1988. Per tant, qualsevol element constructiu que es realitze de desenvolupament d'aquest projecte haurà de respectar el domini públic constituït per aquest camí ramader.
  
3. Les parcel·les sobre les quals s'estableix la reserva de sòl amb destinació a l'execució de l'obra pública consistent en una planta de tractament de purines, presenten un ús agrícola de secà i s'ubica en un entorn de cultius de topografia plana. El projecte no afecta comunitats botàniques o faunístiques d'especial interés mediambiental o espècies protegides, endèmiques, en perill d'extinció o de distribució escassa o puntual en el context provincial o de Comunitat Valenciana. No afecta espais naturals que requerisquen especial protecció.
  
4. L'actuació no afecta el domini públic hidràulic.
  
5. De conformitat amb la Llei 2/1989, d'Impacte Ambiental i Decret 162/1990, pel qual s'aprova el reglament per a l'execució de la Llei d'Impacte Ambiental, apartat 6.a de l'annex I, les instal·lacions de tractament i/o eliminació de deixalles i residus urbans, queden sotmeses a declaració d'impacte ambiental, pel procediment d'Avaluació d'Impacte Ambiental establit per la normativa abans esmentada.
  
6. Per acabar, de conformitat amb la Llei 2/1989, d'Impacte Ambiental i Decret 162/1990, pel qual s'aprova el reglament per a l'execució de la Llei d'Impacte Ambiental, els plans especials en sòl no urbanitzable queden sotmesos al procediment d'impacte ambiental, segons el que estableix la llei abans esmentada.
  
Conforme amb el contingut de l'informe anterior, qualsevol element constructiu que es realitze de desenvolupament d'aquest projecte haurà de respectar el domini públic constituït per aquest camí ramader; al marge d'això, no existeix cap motiu mediambiental de fons que desaconselle la ubicació de la reserva de sòl per a la ubicació de la planta.
  
Quant a la possibilitat que siga preceptiva la declaració o estimació prèvia d'impacte ambiental abans de la realització de l'obra, hem d'assenyalar el següent:
  
a. L'objecte del procediment que ara s'examina consisteix exclusivament a comprovar l'adequació urbanística d'un projecte d'obra pública, comprovació que s'efectua seguint els tràmits propis del procediment d'aprovació dels plans especials. Com estableix amb total claredat l'article 170 del RPCV, no estem pròpiament davant un pla especial, sinó davant un projecte d'obra que, amb la finalitat de verificar-ne l'adequació a l'ordenament urbanístic, es tramita com un pla especial, amb la qual cosa s'habilita perquè puga, si és procedent, modificar el planejament urbanístic general vigent. Per tant, no estem davant el supòsit de pla especial a què es refereix l'annex del reglament d'execució de la Llei d'Impacte Ambiental.
  
b. De conformitat amb el que estableix l'article 43.2 de la LRAU, com ha establit reiteradament aquesta conselleria, sols les modificacions del planejament general que reclassifiquen sòl no urbanitzable en urbà o urbanitzable estan subjectes a declaració d'impacte ambiental, sense que estiguen subjectes a aquest tràmit les alteracions de planejament que simplement afecten el sòl no urbanitzable. De conformitat amb això, les reserves de sòl dotacional en sòl no urbanitzable (que no perd aquesta classificació) portades a terme a través del pla especial (o projecte d'obra amb la documentació complementària pròpia d'un pla especial) tampoc està subjecta a declaració d'impacte ambiental.
  
c. Com ja hem dit, l'objecte d'aquest procediment és exclusivament la verificació de la compatibilitat urbanística de l'actuació pública pretesa. Per tant, l'execució material de l'obra estarà igualment subjecta a un altre tipus d'autoritzacions administratives, entre les quals destaca la necessitat d'obtenir la corresponent llicència d'activitats. La declaració d'impacte ambiental a què es refereix l'apartat 6.a de l'annex I del reglament de la Llei d'Impacte Ambiental serà, si és procedent, exigible prèviament a la concessió de la llicència d'activitats.
  
Cinqué
  
L'article 170.4 del RPCV estableix que havent rebut el projecte bàsic tramitat com a pla especial, "la Conselleria competent en matèria d'urbanisme pot declarar-lo compatible amb l'ordenació urbanística, bé siga perquè no la modifica o perquè es resol modificar-la i assumir en aquesta el projecte de nova obra pública. En l'últim cas es comprovarà la coherència del model territorial i urbanístic resultant i la suficiència dels documents urbanístics que s'adjunten al projecte per a expressar la nova ordenació".
  
El centre de gestió de fems es situa dins del sòl no urbanitzable d'interés del municipi d'Albocàsser. Segons l'article 95 de les normes urbanístiques de les normes subsidiàries de Planejament d'Albocàsser l'àmbit d'aquest sòl es correspon amb els millors terrenys de cultius del municipi i, conforme amb l'article 95 de les normes, en aquest sòl es permeten les explotacions agràries i agropecuàries, així com les edificacions lligades directament a aquestes. D'aquesta manera, podem concloure que l'esmentat centre no és disconforme amb el planejament urbanístic del municipi.
  
En aquest cas no existeix, des de consideracions urbanístiques i d'ordenació del territori, cap obstacle a l'execució d'aquesta actuació, per la qual cosa procedeix declarar-la compatible amb l'ordenació urbanística i aprovar definitivament el pla, això amb la condició que qualsevol element constructiu que es realitze de desenvolupament d'aquest projecte haurà de respectar el domini públic constituït pel camí ramader número 29 denominat Assagador de Catí.
  
La declaració de conformitat urbanística que l'aprovació d'aquest expedient comporta és independent de la resta d'autoritzacions que la planta de tractament de fems puga necessitar en virtut de l'aplicació de la legislació sectorial, atés que tal declaració ho és exclusivament a l'efecte de la legislació urbanística.
  
Sisé
  
De conformitat amb el que estableixen els articles 8.a i 9.1 del reglament dels òrgans urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que s'ha exposat abans, la Comissió Territorial d'Urbanisme, en sessió de 27 de gener de 2000, eleva la següent proposta de resolució: aprovar definitivament el pla especial complementari del projecte d'obra pública denominada "Projecte de construcció i explotació de 6 plantes de tractament i 2 centres de gestió dels fems de la ramaderia porcina de Castelló. Planta de tractament d'Albocàsser", declarant-ne la compatibilitat amb l'ordenació urbanística, amb la condició que qualsevol element constructiu que es realitze de desenvolupament d'aquest projecte haurà de respectar el domini públic constituït pel camí ramader núm. 29 denominat Assagador de Catí.
  
Contra aquest acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló, 27 de gener de 2000.- El secretari de la Comissió Territorial d'Urbanisme: Fernando Renau Faubell.